May 26,2017
నోట్ల రద్దుతో బ్యాంకింగ్‌ రంగం అస్తవ్యస్తం
దేశీయ ఆర్థిక రంగానికి వెన్నెముకగా నిలుస్తూ వస్తున్న బ్యాంకింగ్‌ రంగం గత మూడేండ్ల కాలంలో ప్రజల్లో చులకనైపోయింది. మరీ ముఖ్యంగా గత ఏడాది కాలంలో చేపట్టిన పెద్దనోట్ల రద్దు, బ్యాంకింగ్‌ చార్జీల పెంపు, బ్యాంకులు నష్టాల బాట పట్టడం, బ్యాంకుల నిరర్థక ఆస్తులు పెరగడం విషయాలు దేశ ప్రజలను తీవ్ర ఆందోళనకు గురి చేశాయి... చేస్తున్నాయి. మోడీ పగ్గాలు చేపట్టే నాటికి (జూన్‌,2014లో) 26 ప్రభుత్వ రంగ బ్యాంకుల్లో నిరర్థక ఆస్తులు కేవలం రూ.2.34 లక్షల కోట్లుగా మాత్రమే ఉన్నాయి. మోడీ సర్కారు అధికారంలోకి వచ్చాక ఇవి తగ్గక పోగా... మరింతగా పెరిగి రూ.6.46 లక్షల కోట్లకు చేరాయి. మోడీ సర్కారు వచ్చాక మొండి బాకీలను తగ్గించే నిర్మాణాత్మక చర్యలు చేపట్టకపోవడం.. పడకేసిన ప్రాజెక్టులు పట్టాలెక్కించే ప్రయత్నాలేవీ చేయకపోవడంతో ఇవి దాదాపు రూ.7 లక్షల కోట్లకు చేరువైనట్టుగా బ్యాంకింగ్‌ రంగ నిపుణులు చెబుతున్నారు. ఎన్‌పీఏల దిశగా సర్కారు ఇటీవలి కాలంలో ఆర్డినెన్స్‌ తెచ్చినప్పటికీ ఇది ఆర్‌బీఐపై సర్కారు పట్టు పెంచుకొనే విధంగానే ఉంది తప్ప.. అసలు సమస్యకు పరిష్కారం చూపే దిశగా లేదని విశ్లేషకులు చెబుతున్నారు. దీనికి తోడు దేశంలోని బ్యాంకుల ఏకీకరణ దిశగా మోడీ సర్కారు చర్యలు చేపట్టింది. తాజాగా స్టేట్‌ బ్యాంక్‌ ఆఫ్‌ ఇండియా అనుబంధ బ్యాంకులను విలీనం చేసింది. మరికొన్ని బ్యాంకులను కూడా విలీనం చేసే దిశగా అడుగులు వేస్తోంది. దీనికి ప్రజల నుంచి ఉద్యోగుల నుంచి తీవ్ర వ్యతిరేకత వ్యక్తమవుతోంది.
మీ స్నేహితులకు రికమెండ్ చెయ్యండి